Document ID: /roh_data/filtered/fineweb-2-filterrobots_roh.jsonl.gz/48438

Tiefbauamt
Uffizi da construcziun bassa
Ufficio tecnico
La Regenza ha prendì enconuschientscha da la petiziun che sa drizza cunter il nov access da la via da Sagogn a la via sursilvana, che duai manar sur Plaun Larisch e Plaun Pigniel. La brev è vegnida suttascritta da 1406 persunas e surdada ils 19 da schaner 2021 al president da la Regenza. Las petiziunarias ed ils petiziunaris pretendan ina lingia optimada confurm al trassé da la "Via Fletg". La necessitad d'in nov trassé na vegn betg contestada. Ma la via planisada – che avess ina ladezza da 7 meters e che manass tras la cuntrada natirala e culturala Plaun Larisch e Plaun Pigniel – vegn refusada, perquai che la biodiversitad vegniss periclitada. Tenor la petiziun vegniss il maletg da la cuntrada da Sagogn destruì uschia per adina.
La Regenza è conscienta da l'impurtanza d'ina cuntrada culturala e natirala intacta. Ma er la qualitad da viver da las abitantas e dals abitants stat a cor a la Regenza. Correspundentamain vegn l'Uffizi da construcziun bassa ad examinar la varianta cun il nov trassé. Silsuenter vegn il resultat discutà cun represchentantas e represchentants da la vischnanca politica da Sagogn, ed i vegn fixà l'ulteriur proceder.